**Informatīvais ziņojums „Par fotoradaru tehnoloģiskajiem**

**risinājumiem un ieviešanas gaitu”**

Informatīvais ziņojums sagatavots atbilstoši Ministru kabineta 2013.gada 13.augusta sēdes protokollēmuma (protokols Nr.44) 155.§ 5.punktam, kurā paredzēts uzdevums Satiksmes ministrijai kopīgi ar Iekšlietu ministriju sagatavot un satiksmes ministram iesniegt Valsts kancelejā informatīvo ziņojumu par fotoradaru tehnoloģisko risinājumu - lāzera metodes un doplera metodes - salīdzinošu izvērtējumu iegādes un uzturēšanas izmaksu, efektivitātes un funkcionalitātes (tai skaitā, cik braukšanas joslu pārbaudi katrs no tiem var ietvert, nepieciešamais skaits dažādos ceļa posmos u.tml.), sniedzot detalizētu pamatojumu atbalstāmajam tehnoloģiskajam risinājumam.

**I. Tehnisko līdzekļu (fotoradaru) tehnoloģiskie risinājumi**

Salīdzinot „doplera” un „lāzera” tipa fotoradarus ir konstatēts, ka „doplera” tipa iekārtas darbības princips balstās uz signāla atstarošanu no transportlīdzekļa, kas atnāk atpakaļ. Impulss radioviļņu veidā apstaro platāku sektoru, nekā „lāzera” tipa iekārtas. Katram transportlīdzekļa ātrumam atbilst frekvences komponente doplera signāla spektrā, tātad visu transportlīdzekļu ātrumi ir zināmi. Viegli ar 100% ticamību ir atdalāmi pretim braucošie transportlīdzekļi.

„Doplera” tipa iekārtu priekšrocības:

1. Darbības princips nodrošina, ka iekārtu var uzstādīt jebkurā augstumā no 0,5 līdz 5m;

2. Ievērojot iespējamo uzstādīšanas augstumu, vairāk pasargāts pret vandālismu;

3. Ievērojot iespējamo uzstādīšanas augstumu, iekārtas darbību mazāk ietekmē garām braucošo transportlīdzekļu radītie ūdens-dubļu mākoņi mitros laika apstākļos un sniega-dubļu mākoņi ziemas apstākļos;

4. Ievērojot iespējamo uzstādīšanas augstumu, iekārtas darbību mazāk ietekmē ceļu tīrīšanas un uzkopšanas darbi;

5. Iekārtu var uzstādīt virs joslām, izmantojot esošo ceļu infrastruktūru;

6. Sensora darbību neietekmē lietus, sniegs vai migla, kā arī saules atstarošanās;

7. Lielāka ātruma mērīšanas distance nekā lāzera tipa iekārtām;

8. Provizoriskā informācija liecina, ka ir zemākas iegādes un uzturēšanas izmaksas nekā lāzera tipa iekārtām.

„Doplera” tipa iekārtu trūkumi - ievērojot sensora darbības principu, iespējama mērīšanas rezultātu neprecizitāte intensīvas satiksmes gadījumā, kad mērīšanas zonā ir vairāk kā viens transportlīdzeklis.

„Lāzera” tipa iekārtas darbības princips balstīts uz secīgi izmērītu attālumu. Tiek izstarots šaurs un īss impulss. Impulss atstarojas no transportlīdzekļa un atnāk atpakaļ. Mērījums atkārtojas vairākas reizes un no rezultātiem tiek pieņemts lēmums par ātrumu un iegūto rezultātu ticamību.

„Lāzera” tipa iekārtu priekšrocības:

1. Vienlaicīgi var veikt ātruma kontroli līdz pat 6 braukšanas joslās.

2. Ievērojot sensora darbības principu, nav šaubas par mērīšanas precizitāti intensīvas satiksmes apstākļos, ja vien ir pareizi veikta iekārtas uzstādīšana.

„Lāzera” tipa iekārtu trūkumi:

1. Darbības princips ierobežo uzstādīšanas augstumu līdz aptuveni 1,5m, kas nedod tās priekšrocības, kas minētas „doplera” tipa iekārtām;

2. Ņemot vērā nelielo uzstādīšanas augstumu, tuvākajās joslās braucošie transportlīdzekļi (kravas automobiļi un autobusi) traucē mērīšanu pārējās joslās;

3. Mazāks iekārtas darbmūžs, sarežģītāka iekārtas apkope un remonts, jo sensorā izmantotas kustīgas detaļas;

4. Provizoriskā informācija liecina, ka augstākas iegādes un uzturēšanas izmaksas nekā „doplera” tipa iekārtām.

Iespējamās tehnisko līdzekļu (fotoradaru) iegādes, uzstādīšanas un uzturēšanas izmaksas precīzi nav iespējams noteikt, jo tās ir atkarīgas no piedāvājumiem, kas tiks izteikti publiskajos iepirkumos. Provizoriskā informācija par izmaksām ir norādīta jau iepriekš minētajā informatīvajā ziņojumā.

Šobrīd tiek plānots, ka uz ceļiem tiks uzstādīti gan „doplera” tipa, gan „lāzera” tipa tehniskie līdzekļi (fotoradari). Konkrēto vietu izvērtējums ir noticis, pieaicinot gan atbildīgās nozares vadošās valsts institūcijas, gan privātā sektora attiecīgās jomas ekspertus. Informācija par konkrētām vietām, kurās tiks uzstādīti pirmie 20 tehniskie līdzekļi (fotoradari), kā arī tehnisko līdzekļu (fotoradaru) tipu konkrētajā vietā uzstādīšanas vietā, ir norādīta informatīvajam ziņojumam pievienotajā sarakstā.

**II. Tehnisko līdzekļu (fotoradaru) ieviešanas gaita**

2013.gada 13.augustā Ministru kabineta sēdē ir izskatīts un pieņemts zināšanai informatīvais ziņojums „Par pārkāpumu fiksēšanas tehnisko līdzekļu (fotoradaru) ieviešanu (protokols Nr.44, 155.§).

Informatīvajā ziņojumā ir apraksts:

- nepieciešamībai ieviest Latvijā tehniskos līdzekļus (fotoradarus);

- fiksētā atļautā braukšanas ātruma administratīvā pārkāpuma lietvedības tiesiskajam regulējumam;

- iespējamie tehnisko līdzekļu (fotoradaru) ieviešanas risinājumi (tai skaitā, ja to pilnvaro veikt VAS „Ceļu satiksmes drošības direkcija” vai piesaistot publisko un privāto partnerību);

- nosacījumiem tehnisko līdzekļu (fotoradaru) vietu izvēlei;

- tehnisko līdzekļu (fotoradaru) ieviešanas risinājuma variantu ietekmes uz valsts budžetu izvērtējums.

Protokollēmuma (protokols Nr.44, 155.§) 2.punkts nosaka, ka ir atbalstīts tehnisko līdzekļu (fotoradaru) ieviešanas risinājuma 2.variants, paredzot, ka VAS „Ceļu satiksmes drošības direkcija” ir atbildīga par fotoradaru iegādes un darbības nodrošināšanu, pakāpeniski no 2013.gada līdz 2017.gadam ik gadu iegādājoties un uzstādot 20 fotoradarus.

Atbilstoši Ministru kabineta lēmumam, kas nosaka, ka VAS „Ceļu satiksmes drošības direkcija” ir atbildīga par fotoradaru iegādi un uzstādīšanu, tika uzdots sagatavot grozījumus Ceļu satiksmes likumā, nosakot VAS „Ceļu satiksmes drošības direkcija” kompetenci.

Grozījumi Ceļu satiksmes likumā ir pieņemti 2013.gada 21.novembrī un nosaka - lai Valsts policija veiktu ceļu satiksmes uzraudzību, Ceļu satiksmes drošības direkcija, pamatojoties uz deleģēšanas līgumu, kas noslēgts ar Valsts policiju, var nodrošināt tehnisko līdzekļu (fotoiekārtas vai videoiekārtas) uzstādīšanu un to darbību pārkāpumu fiksēšanai, neapturot transportlīdzekli.

Protokollēmuma (protokols Nr.44, 155.§) 3.punkts nosaka, ka jautājums par atbilstošas VAS „Ceļu satiksmes drošības direkcija” peļņas daļas novirzīšanu fotoradaru iegādei un darbības uzsākšanai jāizskata Ministru kabinetā pēc attiecīgu grozījumu veikšanas Ceļu satiksmes likumā.

2013.gadā, izskatot rīkojumu „Par valstij dividendēs izmaksājamo valsts akciju sabiedrības „Ceļu satiksmes drošības direkcija” peļņas daļu”, netika piešķirti līdzekļi 20 tehnisko līdzekļu (fotoradaru) iegādei un uzstādīšanai 2013.gadam. Līdz ar to 2013.gadā tehnisko līdzekļu (fotoradaru) iegāde un uzstādīšana netika uzsākta.

Neskatoties uz minēto, lai nodrošinātu, ka 2014.gadā tehniskie līdzekļi (fotoradari) tiek ieviesti ir izdarīti sekojoši priekšdarbi:

1. Veikta satiksmes drošības analīze pēc CSNg statistikas datiem, izvērtējot ceļu posmus un izvēloties vietas, kurās ir aktuāla braukšanas ātruma kontrole ar tehniskajiem līdzekļiem (fotoradariem).

2. Notikusi izvēlēto tehnisko līdzekļu (fotoradaru) vietu saskaņošana starp ceļu satiksmes drošības nodrošināšanā iesaistītajām institūcijām (Valsts policija, VAS „Latvijas Valsts ceļi”, Rīgas domes Satiksmes departaments, Latvijas pašvaldību savienība), kā arī satiksmes drošības ekspertiem, nosakot izvēlēto vietu prioritātes (no 50 vietām izvēlētas 20).

3. Prezentēts vietu saraksts ieinteresētajām sabiedriskajām un ar autosatiksmi saistītajām institūcijām, aicinot izteikt viedokļus par izvēlēto vietu aktualitāti. Pēc viedokļu uzklausīšanas vietu saraksts apstiprināts.

4. Paziņots tehnisko līdzekļu (fotoradaru) izvietošanas vietu saraksts sabiedrībai, sniedzot iespēju iepazīties ar informāciju VAS „Ceļu satiksmes drošības direkcija” interneta vietnē, un novadīta preses konference.

5. Izstrādāta visu pirmajā kārtā uzstādāmo iekārtu tehniskā specifikācija jeb tehniskās pases ar detalizētu novietojuma un darbības informāciju (koordinātes, izvietojums, iekārtas veids, virziens, vietas apraksts, attēls, utt.).

6. Tiek veikts braukšanas ātruma monitorings tehnisko līdzekļu (fotoradaru) uzstādīšanas vietās, lai pēc tehnisko līdzekļu (fotoradaru) uzstādīšanas varētu salīdzināt informāciju par ātrumu konkrētā vietā pirms tehnisko līdzekļu (fotoradaru) ieviešanas un pēc tās.

7. Sadarbojoties ar akciju sabiedrību „Sadales tīkls”, iegūta informācija par katras konkrētās vietas aprīkošanas ar elektroenerģijas pieslēgumu vietām un izmaksām.

8. Iegūtas elektrosadalnes izvietojuma vietas atrašanās atzīmes kadastra kartē katrai ātruma mērīšanas ierīcei.

9. Veikta zemes īpašnieku, pār kuru zemēm jāvelk kabeļi, identificēšana, lai vienotos par kabeļa ievilkšanu (pamatā valsts un pašvaldību zeme, ceļu nodalījuma joslā).

10. Sagatavota iepirkumu veikšanai nepieciešamā dokumentācija.

Iepirkums par ātruma mērīšanas tehnisko līdzekļu (fotoradaru) piegādi, uzstādīšanu un darbības nodrošināšanu tiks izsludināts uzreiz pēc tam, kad Ministru kabinetā tiks izskatīts un atbalstīts lēmums par valsts akciju sabiedrības „Ceļu satiksmes drošības direkcija” peļņas daļas par 2013.gadu izmantošanu minētā jautājuma realizācijai.

Satiksmes ministrs A.Matīss

Vīza: Valsts sekretārs K.Ozoliņš

21.05.2014. 10:38

1114

Jānis Golubevs

67025701; Janis.Golubevs@csdd.gov.lv